ߛߊߘߊ߲ߞߋ߲߫ ߡߏߙߌ

ߛߊߘߊ߲ߞߋ߲߫ ߡߏߙߌ (ߊ߬ ߕߐ߯ ߓߘߍ ߟߋ߬ ߦߋ߫ ߡߏߙߌ ߕߎ߬ߙߋ ߘߌ߫: ߁߈߇߇-߁߉) ߕߘߍ߬ ߦߋ߫ ߊ߬ߟߌ߬ߡߊߡߌ߲߫ ߛߊ߭ߡߏ߬ߙߌ߬ ߕߎ߬ߙߋ߬ ߘߋ߲ ߠߎ߬ ߓߍ߯ ߘߐ߫ ߝߊߘߌߡߊ߲ ߠߋ߬ ߘߌ߫߸ ߡߍ߲ ߞߊ߬ ߞߟߍ߬ ߜߍ߬ߟߍ߲߬ ߛߌߦߊߡߊ߲߫ ߠߎ߫ ߟߊ߬ߥߛߊ ߛߐ߬ߘߐ߲߬ ߤߊ߲߯ ߞߊ߬ ߥߴߊ߬ ߛߵߊ߬ ߝߊ߬ ߟߊ߫ ߞߍ߬ߟߍ ߕߌߢߍ߫ ߟߏ߲ ߠߊ߫. 

 ߢߣߊߡߦߊ ߞߎ߲߬ߝߟߐ 
ߛߊߘߊ߲ߞߋ߲߫ ߡߏߙߌ ߡߏߦߌ߫ ߘߊ߫ ߡߊ߲߬ߝߙߊ߫ ߟߋ߬ ߞߵߊ߬ ߝߊ߬ ߟߊ߫ ߞߍ߬ߟߍ ߕߏ߫ ߦߋ߲߬ ߘߟߊߛߌ߮ ߘߐ߫.  ߊ߬ ߕߐ߯ߟߊ߫ ߘߊ߫ (ߞߙߊ߬ߡߐ߰ ߖߌߣߊߓߎ߫-ߝߊߘߌߡߊ߫) ߡߏߙߌ ߞߊ߬ߓߊ ߟߋ߬ ߟߴߊ߬ ߝߊ߬ ߓߟߏ߫. 

ߛߊߘߊ߲ߞߋ߲߫ ߡߏߙߌ߫ ߕߘߍ߬ߣߍ߲߬ ߘߌ߫ ߞߍ߫ ߜߐ߰ߙߐ߬ ߣߌ߫ ߡߢߍ߬ ߣߌ߫ ߓߘߌ߬ߞߊ߫ ߣߌ߫ ߛߍ߬ߞߍ߫ ߣߌ߫ ߓߎ߬ߙߋ߬ ߟߎ߫ ߞߍ߬ߟߍ ߘߐ߫, ߊ߬ ߣߌ߫ ߝߊ߬ߙߊ߲߬ߛߌ ߟߎ߬ ߛߌߦߊߡߊ߲߫ ߕߏ߫ ߘߊ߫ ߢߊ߰ߛߏ߬ߟߊ߫ ߞߟߊߓߍ߲ ߡߍ߲ ߘߐ߫. ߊ߬ ߕߘߍ߬ ߘߊ߫ ߥߏ߬ߦߏ߲߬ߥߊ߬ߦߊ߲߬ߞߐ ߞߟߊߓߍ߲߫ ߥߎ߬ߣߊ߲߬ߞߏߙߏ߲ ߘߐ߫.  

ߞߊ߲ߞߊ߲߫ ߘߟߊߛߌ߱ ߣߌ߫ ߛߏ߲߰ߓߋ߲߬ ߣߌ߫ ߖߊ߲ߓߊ߲߫ ߞߍ߬ߟߍ ߟߎ߬

ߛߊߘߊ߲ߞߋ߲߫ ߡߏߙߌ ߕߘߍ߬ ߘߊ߫  ߞߊ߬ߙߌ߬ߝߊ߬ߡߘߎ߬ߦߊ߬ߞߊ ߟߎ߬ ߟߊ߲ߝߊ߲ ߘߐ߫. ߞߊ߲ߞߊ߲߫ ߓߊߣߍ߲ ߘߍ߱ ߡߌ߲߬ ߠߊ߫߸ ߊ߬ߟߌ߬ߡߊߡߌ߲߫ ߞߊ߬ ߓߊ߬ߕߙߎ߬ߓߊ߬-ߟߊߦߌ ߛߙߋ߬ߝߎ ߟߋ߬ ߟߊߛߌ߰ ߞߊ߲ߞߊ߲߫ ߞߎ߲߬ߠߊ߬ ߞߊ߬ ߛߊߘߊ߲ߞߋ߲߫ ߡߏߙߌ ߟߐ߬ ߏ߬ ߞߣߐ߬ߜߍ߲߬ ߠߊ߫. ߞߊ߲ߞߊ߲߫ ߞߊ߬ ߛߊ߲߬ ߁߁ ߠߋ߬ ߞߍ߫ ߛߙߋ߬ߝߎ߬ߟߊ߬ߞߊ ߟߎ߬ ߟߊ߫ ߞߣߐ߬ߜߍ߲߬ߠߌ߲ ߞߐ߬ߣߐߡߊ߬. 

ߕߎ߬ߓߊ߬ߓߎ ߣߌ߫ ߘߊߦߌ ߞߊ߬ߓߊ ߣߊ߬ߞߏ ߝߐߣߍ߲ ߛߏ߬ߝߊ ߏ߬ ߟߎ߬ ߢߍ߫߸ ߓߊ߬ߕߙߎ߬ߓߊ߬-ߟߊߦߌ ߞߊ߬ ߕߊ ߛߎ߬ ߞߊ߲ߞߊ߲߫ ߡߎ߰ߡߍ߲ ߟߊ߫ ߞߊ߬ ߓߊ߲߫ ߞߊ߬ ߛߏ ߘߐߞߊ߬, ߒ߬ߓߊ߬ ߘߊߦߌ ߣߊ߬ ߘߴߊ߬ ߟߐ߬ ߛߏ ߥߎ߬ߣߍ ߟߋ߬ ߡߊ߬. ߛߏ߬ߝߊ ߟߎ߬ ߥߊ߫ ߘߊ߫ ߓߌߘߌ߲ ߟߊ߫ ߛߏ߲߰ߓߋ߲߬ ߘߟߊ߫߸ ߝߊ߬ߙߊ߲߬ߛߌ ߟߎ߬ ߣߊ߬ ߘߊ߫ ߓߙߊ߬ ߓߌߘߌ߲ ߏ߬ ߘߐ߫ ߦߋ߲߬, ߊ߬ߟߎ߫ ߞߊ߬ ߕߊ ߟߊߥߟߌ߬ ߊ߬ߟߎ߬ ߟߊ߫ ߞߊ߬ ߓߊ߲߫ ߞߊ߬ ߓߏ߬ߙߌ߬ ߞߊ߬ ߥߊ߫ ߓߌ߬ߛߊ߲߬ߘߎ߯ ߞߎ߲߬ߕߋߟߋ߲ ߘߐ߫ ߞߊ߬ ߥߊ߫ ߓߌߘߌ߲߫ ߞߎߘߊ߫ ߘߐߓߍ߲߬ ߖߊ߲ߓߊ߲߫ ߘߟߊ߫, ߕߎ߬ߓߊ߬ߓߎ ߣߊ߬ ߘߊ߫ ߓߙߊ߬ ߓߌߘߌ߲ ߏ߬ ߟߋ ߘߐ߫ ߦߋ߲߬ ߡߍ߲ ߡߊ߫ ߘߌߦߊ߫, ߊ߬ߟߎ߫ ߞߵߊ߬ߟߎ߫ ߕߎ߲߬ߕߎ߲߬ ߝߏ߫ ߞߊ߲ߞߊ߲߫߸ ߊ߬ߟߌ߬ߡߊ߰ߡߌ߲߬ ߕߘߍ߬ ߦߋ߫ ߞߟߊߘߊ ߏ߬ ߘߐ߫. ߛߊߘߊ߲ߞߋ߲߫ ߡߏߙߌ ߕߘߍ߬ ߦߋ߫ ߞߍ߬ߟߍ ߏ߬ ߘߐ߫. 

 ߓߌ߬ߛߊ߲߬ߘߎ߰ ߞߊ߬ ߥߴߊ߬ ߛߌ߱ ߡߊ߲߬ߘߎ߰ ߟߊ߫ 
ߕߎ߬ߓߊ߬ߓߎ ߟߎ߬ ߞߵߊ߬ߟߎ߬ ߓߟߏߘߐߓߍ߲߬ ߞߊ߲ߞߊ߲߫ ߕߎ߲߯ ߞߊ߬ ߕߊ߬ߡߌ߲߬ ߛߏ߬ߝߊ ߟߎ߬ ߞߟߍ߬ ߟߊ߫ ߝߏ߫ ߞߊ߬ ߥߴߊ߬ ߛߌ߰ ߓߌ߬ߛߊ߲߬ߘߎ߰ ߞߟߊߓߍ߲ ߠߊ߫. ߞߍ߬ߟߍ ߏ߬ ߛߏ߲ߛߏߡߊ߫ ߘߴߊ߬ ߘߐ߫ ߥߏߥߎ߫߸ ߞߊ߬ ߕߎ߬ߓߊ߬ߓߎ ߛߌߦߊߡߊ߲߫ ߠߎ߫ ߝߊ߰, ߒ߬ߞߵߊ߬ ߟߊߓߊ߲߫ ߘߊ߫ ߝߊ߬ߙߊ߲߬ߛߌ ߟߎ߬ ߟߊ߫ ߟߊ߬ߥߛߊ ߟߋ߬ ߡߊ߬. ߓߌ߬ߛߊ߲߬ߘߎ߰ߞߊ ߟߎ߬ ߦߴߊ߬ ߟߊߞߊ߬ߟߌ߬ ߟߊ߫ ߞߏ߫ ߕߎ߬ߓߊ߬ߓߎ߫ ߃߀߀ ߣߌ߫ ߞߐ߫ ߟߋ߬ ߓߙߌ߬ ߘߴߊ߬ߟߎ߫ ߓߟߏ߫ ߕߎ߬ߓߊ߬ߓߎ߬ ߛߎ ߘߐ߫, ߊ߬ ߣߌ߫ ߝߘߊ߬ߝߌ߲߬ ߛߎ ߗߡߍ߬ ߦߙߌ߬ߞߊ߫. ߡߏߙߌ ߕߎ߬ߙߋ ߕߘߍ߬ ߘߊ߫ ߞߟߊߓߍ߲ ߏ߬ ߘߐ߫. 

ߛߊߘߊ߲ߞߋ߲߫ ߡߏߙߌ ߕߘߍ߬ ߦߋ߫ ߛߊߣߊ߲ߞߐ߬ߘߐ߫ ߞߍ߬ߟߍ ߣߊ߲߬ߞߌ߲ ߘߏ߫ ߟߋ߬ ߘߌ߫߸ ߊ߬ ߣߌ߫ ߓߋߟߊ߫ ߣߌ߫ ߡߊ߲߰ߘߎ߬ ߟߎ߫ ߘߐ߫. ߤߊ߲߯ ߞߍ߬ߟߍ ߟߊߓߊ߲߫ ߘߊ߫ ߦߌ߬ߙߌ߲߬ߘߌ ߡߊ߬ ߕߟߋ߬ߓߐ ߘߐ߫. 

 ߕߟߋ߬ߓߐ ߞߟߊߘߊ ߟߎ߬ 
ߞߙߊ߬ߡߐ߮ ߕߘߍ߬ ߘߊ߫ ߕߎߓߊ߫ ߞߟߍ ߘߐ߫߸ ߊ߬ ߣߌ߫ ߞߟߍ߬ ߜߘߍ ߡߍ߲ ߠߎ߬ ߞߍ߫ ߘߊ߫ ߦߋ߲߬ ߠߊߡߌߣߌ߲ ߠߎ߬ ߘߐ߫. ߊ߬ߟߋ ߣߴߊ߬ ߟߊ߫ ߞߟߍ߬ߕߌ߰ߓߏߟߏ߲ ߣߌ߫ ߞߟߍ߬ߓߏ߬ߟߏ߲߬ ߜߘߍ ߟߎ߬ ߟߋ߬ ߓߍ߲߬ ߘߊ߫ ߓߐ߬ߓߐ߫ ߖߎ߬ߟߊ߬ߛߏ߫ ߡߊ߬ ߞߵߊ߬ ߕߋ߬, ߏ߬ ߞߵߊ߬ ߕߍ߬ߘߍ߫ ߟߋ߬ ߕߎ߬ߓߊ߬ߓߎ ߓߘߊ߫ ߓߊ߲߫ ߦߋ߲߬ ߡߌ߬ߘߊ߬ ߟߊ߫ ߞߘߐ߬ߡߊ߲߫ ߞߏ߬ߣߌ߲߬ ߞߣߐ߬ߜߍ߲߬ߘߋ߲߬ ߕߴߦߋ߲߬ ߡߎߣߎ߲߬. 

ߛߊߘߊ߲ߞߋ߲߫ ߡߏߙߌ ߟߊ߫ ߞߟߍ߬ߓߏߟߏ߲ ߠߎ߬ ߟߋ߬ ߞߊ߬ ߓߙߏߟߏ߲߬ ߟߎ߫ ߝߊ߰ ߝߊߣߌ߲ߜߊ߲߫ ߘߐ߫ ߞߟߍ ߝߍ߬߸ ߓߎߣߊ߬ ߡߊߜߍ߲ ߘߐ߫ ߜ߭ߊ߫, ߞߊ߬ ߓߊ߲߫ ߞߵߊ߬ ߞߎ߲߭ ߟߊ߫ ߞߐ߬ ߖߌ ߘߐ߫ ߞߵߏ߬ ߗߋ߫ ߛߊ߭ߡߏ߬ߊߌ߫ ߡߊ߬ ߘߓߊ߬ߞߟߊ߫. ߊ߬ߟߌ߬ߡߊ߯ߡߌ߲߫ ߡߌ߬ߣߊ߬ ߘߊ߫ ߞߊ߬ ߛߊߘߊ߲ߞߋ߲߫ ߡߏߙߌ ߣߴߊ߬ ߟߊ߫ ߞߍ߬ߟߍ ߟߋ߬ ߕߏ߫ ߘߴߊ߬ ߝߍ߬ (ߞߎߘߍ߫ ߁߀ ߠߊ߫), ߊ߬ߟߎ߫ ߣߊ߬ߣߍ߲ ߞߊ߬ ߝߊ߬ߙߊ߲߬ߛߌ߫ ߟߊ߫ ߞߟߍ߬ߘߋ߲ ߠߎ߬ ߡߌߣߌ߲߫ ߝߊ߬ߘߊ߫ ߞߐ߬ߣߐ߲߬ߘߐ߫ ߘߌ߫߸ ߤߊ߲߯ ߕߟߊ߫ ߢߊ߫ ߕߴߊ߬ߟߎ߬ ߟߊ߫, ߝߴߊ߬ ߝߊ߬ ߟߋ߬ ߞߵߊ߬ ߝߐ߫ ߞߏ߫: "ߢߍߒߞߏ߫߸ ߊ߬ ߞߊߢߌ߲߬ ߕߋ߲߬, ߡߍ߲ ߓߘߊ߫ ߞߍ߫ ߏ߬ ߞߊ߬ ߥߛߊ߬ ߞߍ߫". 

 ߓߋ߯ߟߊ߫ ߞߕߌ ߣߌ߫ ߞߊ߬ߦߋ߬ ߕߊ ߟߎ߬ 
ߛߋ߫ ߞߍߣߍ߲ ߓߋ߯ߟߊ߫߸ ߝߊ߬ߙߊ߲߬ߛߌ ߟߎ߬ ߞߊ߬ ߓߙߏߟߏ߬ ߟߎ߫ ߝߊ߰ߞߏ ߞߕߌ ߟߊ߫ ߦߋ߲߬ ߠߋ߫. ߊ߬ߟߎ߫ ߞߵߊ߬ ߝߐ߫ ߞߏ߫ ߛߊߘߊ߲ߞߋ߲߫ ߡߏߙߌ ߣߐ߭ ߟߵߏ߬ ߘߌ߫, ߒ߬ߞߊ߬ ߢߊ߬ߡߊ߲߬ߞߊ߲߬ߘߍ߬ ߊߡߙߊ ߞߊ߲߫ ߞߴߏ߬ ߣߐ߬ ߕߍ߫ ߘߋ߬߸ ߞߴߊ߬ߟߋ ߟߋ߬ ߣߐ߬ ߦߋ߫. ߏ߬ ߞߍ ߊ߬ߟߎ߫ ߞߵߏ߬ ߡߌ߬ߘߊ߫ ߞߵߊ߬ ߝߊ߰ ߘߏߦߌ߲߫. 

ߛߋ߫ ߞߍ ߞߊ߬ߦߋ߫߸ ߊ߬ߟߎ߫ ߞߊ߬ ߕߎ߬ߙߋ ߣߴߊ߬ ߟߊ߫ ߞߍ߬ߟߍ ߡߐ߰ߘߐ߬ߜߍ ߟߎ߬ ߞߕߌ߫ ߦߋ߲߬ ߠߋ߫. ߓߍ߲߬ ߞߍ߫ ߘߴߊ߬ ߡߊ߬ ߞߏ߫ ߞߵߊ߬ߟߎ߬ ߟߥߊ߫ ߢߊߣߌ߲ߡߊߓߏߙߌ ߘߐ߫ ߜ߭ߊ߬ߓߐ߲߫, ߛߊߘߊ߲ߞߋ߲߫ ߡߏߙߌ ߕߘߍ߬ ߘߊ߫ ߞߙߎ ߏ߬ ߟߋ ߘߐ߫. ߡߎ߬ߞߑߕߊߙ ߕߎ߬ߙߋ ߣߌ߫ ߡߐ߰ߘߐ߬ߜߍ ߘߏ߫ ߜߘߍ߫ ߟߎ߫ ߟߥߊ߫ ߘߊ߫ ߥߛߎ ߟߊ߫ ߛߟߏߞߊߞߏ߲ߞߏ߫. ߝߏ߫ ߌߞߘߐ߫ ߁߉߂߆ ߟߋ߬ ߟߊ߫߸ ߣߌ߫ ߛߊߘߊ߲ߞߋ߲߫ ߡߏߙߌ ߞߘߐ߬ߡߛߏ߫ ߞߵߊ߬ ߟߊߞߐߛߊߦߌߞߏ ߢߌߣߌ߲߫ ߝߊ߬ߙߊ߲߬ߛߌ ߟߎ߬ ߝߍ߬, ߣߴߊ߬ ߞߐߛߊ߬ߦߌ߬ ߘߊ߫ ߛߊ߲߭ ߏ߬ ߟߊ߫. 

 ߦߟߌߡߊߛߙߋ ߟߎ߬ 
ߦߌߟߡߊ:ߡߊ߲߬ߛߊ߬ߘߋ߲
ߦߌߟߡߊ:ߓߘߍ߬ߓߘߍ߬ߟߌ߬ߟߊ
ߦߌߟߡߊ:ߞߍ߬ߟߍ ߡߌ߬ߘߊ߬ߟߌ߬ߘߋ߲
ߦߌߟߡߊ:ߣߊ߲߬ߕߌ߮